Diari Oficial de la Generalitat Valenciana


Sumari del DOGV 7780, del 12-05-2016 (2016/3205)

RESOLUCIÓ de 5 de maig de 2016, de la Presidència de l'INVASSAT, per la qual es regula el procediment de concessió, en l'any 2016, dels reconeixements als millors treballs de fi de Màster en Prevenció de Riscos Laborals de la Comunitat Valenciana, denominats Premis al Coneixement en Prevenció de Riscos Laborals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7780

Data del DOGV
:   12-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3205


Data del document
:   05-05-2016

Organisme emissor
:   Institut Valencià de Seguretat i Salut en el Treball

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 5 de maig de 2016, de la Presidència de l'INVASSAT, per la qual es regula el procediment de concessió, en l'any 2016, dels reconeixements als millors treballs de fi de Màster en Prevenció de Riscos Laborals de la Comunitat Valenciana, denominats Premis al Coneixement en Prevenció de Riscos Laborals. [2016/3205]  
La Llei 2/2004, de 28 de maig, de la Generalitat, va crear l'Institut Valencià de Seguretat i Salut en el Treball (INVASSAT), com a organisme autònom de caràcter administratiu, que es configura com l'òrgan cientificotècnic en matèria de prevenció de riscos laborals de l'Administració de la Generalitat, i el fi del qual és la promoció de la seguretat i salut en el treball, en el conjunt de la societat valenciana.  
Així mateix, l'Administració del Consell i els agents econòmics i socials en el Pacte Valencià pel Creixement i Millora de l'Ocupació, PAVACE, en la Comunitat Valenciana han apostat per potenciar la millora de les condicions de treball en matèria de seguretat i salut laboral de les nostres empreses i organitzacions.  
La promoció de la seguretat i salut en els llocs de treball requerix l'adopció de mesures d'acció positiva, eficaces i executives, dirigides a previndre els riscos laborals.  
Una forma de promoure la seguretat i salut és el reconeixement dels millors treballs de fi de màster realitzats pels alumnes del Màster en Prevenció de Riscos Laborals.  
D'aquesta manera, l'INVASSAT pretén reconéixer l'alt nivell de qualitat dels millors treballs de fi de Màster en Prevenció de Riscos Laborals, promovent la seua difusió i premiant els seus autors a través d'un reconeixement públic.  
En conseqüència i en virtut de les facultats conferides per la Llei 2/2004, de 28 de maig, de la Generalitat, de creació de l'Institut Valencià de Seguretat i Salut en el Treball, resolc:  
  
Article 1. Objecte  
Convocar per a l'any 2016 els reconeixements als millors treballs de fi de Màster en Prevenció de Riscos Laborals de la Comunitat Valenciana, denominats Premis al Coneixement en Prevenció de Riscos Laborals.  
  
Article 2. Reconeixement  
El reconeixement consistirà en l'entrega pública d'un guardó als autors dels millors treballs de fi de Màster en Prevenció de Riscos Laborals, per a cada una de les especialitats específiques de Seguretat en el Treball, Higiene Industrial, Ergonomia i Psicosociologia Aplicada, Medicina del Treball, Gestió de la Prevenció i Sectors Econòmics.  
D'altra banda, tots els participants rebran un diploma acreditatiu de la seua participació en la present edició.  
  
Article 3. Bases  
En l'annex 1 d'aquesta resolució s'estableixen les bases per a la presentació dels treballs de fi de Màster en Prevenció de Riscos Laborals  
  
  
Article 4. Reconeixement dels treballs de fi de màster premiats  
A fi de promocionar i difondre els millors treballs de fi de Màster en Prevenció de Riscos Laborals, els treballs guardonats es publicaran gratuïtament per l'INVASSAT a través del Servei de Publicacions de la Generalitat, i es realitzarà la difusió d'aquestos a través de la pàgina web de l'INVASSAT i de la xarxes socials d'aquest organisme.  
  
  
DISPOSICIONS FINALS  
  
Primera. Autorització  
S'autoritza la direcció de l'INVASSAT perquè, en l'àmbit de les seues competències, adopte les mesures necessàries per al desplegament i aplicació d'aquesta resolució.  
Segona. Vigència  
La present resolució entrarà en vigor l'endemà de la seua publicació en el Diari Oficial de la Comunitat Valenciana.  
  
Tercera. Recursos  
Conforme estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé s'hi podrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui posseesca la presidència de l'INVASSAT, en el termini d'un mes a comptar des de l'endemà de la seua publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
Burjassot, 5 de maig de 2016.- El president de l'INVASSAT: Rafael Climent González.  
  
  
ANNEX 1  
Bases  
  
Primera. Objecte  
Constitueix l'objecte de les presents bases regular el procediment de reconeixement dels millors treballs de fi de Màster en Prevenció de Riscos Laborals de la Comunitat Valenciana (d'ara en avant TFM), defesos durant l'any 2015, per a cada una de les especialitats específiques de Seguretat en el Treball, Higiene Industrial, Ergonomia i Psicosociologia Aplicada, Medicina del Treball, Gestió de la Prevenció i Sectors Econòmics.  
  
Segona. Participants  
Hi podran participar tots els alumnes matriculats en els màsters de prevenció de riscos laborals de les universitats de la Comunitat Valenciana i que hagen presentat, i, si és el cas, defés, els seus treballs de fi de màster durant l'any 2015. Per al cas de Medicina del Treball on diu Treball Final de Màster cal entendre Treball Fi d'Especialitat.  
  
  
Tercera. Guardons i diplomes acreditatius  
Es reconeixeran els millors TFM per mitjà de l'entrega d'un guardó als seus autors, per a cada un dels treballs que versen sobre:  
- Seguretat en el treball  
- Higiene industrial  
- Ergonomia i psicosociologia aplicada  
- Medicina del treball  
- Gestió de la prevenció  
- Sector econòmic  
Així mateix, els millors TFM reconeguts seran publicats per l'INVASSAT a través del Servei de Publicacions de la Generalitat, i es publicitaran a través de la web de l'INVASSAT i de les seues xarxes socials.  
Així mateix, es lliurarà a cada participant un diploma acreditatiu d'haver participat en la present convocatòria.  
  
Quarta. Participació i documentació  
Participació  
Podran concórrer a la present convocatòria tots els estudiants que hagen superat amb èxit durant l'any 2015, per mitjà de la presentació del seu corresponent TFM, el seu Màster en Prevenció de Riscos Laborals i que hi haja sigut impartit en alguna de les universitats de la Comunitat Valenciana.  
  
Documentació  
A la sol·licitud de participació en la convocatòria (annex 2) s'acompanyarà la documentació següent:  
1. Resum del TFM que hi presenta, en el qual indique,  
- Universitat on s'ha impartit el Màster en Prevenció de Riscos Laborals.  
- Document oficial acreditatiu de la nota que ha obtingut el TFM que es presenta.  
- Àmbit sobre el qual tracta el TFM (Seguretat en el Treball, Higiene Industrial, Ergonomia i Psicosociologia Aplicada, Medicina del Treball, Gestió de la Prevenció o Sectorial).  
- Títol del TFM.  
- Resum de l'abast i contingut del TFM.  
2. El TFM íntegre que es presenta a reconeixement.  
3. Document acreditatiu d'haver superat el Màster en Prevenció de Riscos Laborals en el qual es va presentar el TFM proposat a reconeixement, expedit per la corresponent universitat, en el qual s'arreplegue la qualificació obtinguda en el TFM.  
El resum es presentarà en format paper: full DIN A4, redactant-se amb tipologia de lletra Times New Roman, cos 12 i interlineat d'espai i mig. La seua extensió màxima serà de 10 fulls escrits a una cara (una pàgina per full) o cinc fulls escrits a dues cares (dues pàgines per full).  
  
Tant el resum com el TFM íntegre es presentaran en format digital: únicament s'admetran els formats CD, DVD o memòria USB que continguen, fidelment, la documentació aportada en format paper. El format d'arxiu serà PDF, doc, ods. No s'admetrà com a format digital l'enviament de documentació per mitjà de correu electrònic.  
Podrà ser motiu d'exclusió no presentar la documentació d'acord amb els requisits previstos en la present resolució.  
  
Cinquena. Termini i lloc de presentació  
1. El termini de presentació de sol·licituds és des de l'endemà de la publicació de la convocatòria en el Diari Oficial de la Comunitat Valenciana fins al 30 de juny de 2016.  
2. Les sol·licituds es presentaran, junt amb la documentació requerida, per registre d'entrada en qualsevol de les seus de l'INVASSAT d'Alacant (c/ Fondó dels Frares, 1, CP 03363), Castelló de la Plana (ctra. de València-Barcelona, km 68,400, CP 12767) o Burjassot (c/ de València, núm. 32, CP 46306), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sisena. Resolució dels reconeixements  
1. La competència per a resoldre la present convocatòria correspon al president o presidenta de l'INVASSAT amb la proposta prèvia del jurat, una vegada examinats els treballs presentats.  
2. El jurat estarà compost per huit membres que serà presidit pel director o directora de l'INVASSAT, o persona que designe, i estarà compost, a més, per dos representants de les organitzacions empresarials, dues de les organitzacions sindicals integrades en el Consell General de l'INVASSAT, un representant de la Inspecció de Treball i Seguretat Social de la Comunitat Valenciana, el subdirector o subdirectora de l'INVASSAT i un funcionari o funcionària de l'INVASSAT amb rang mínim de cap de secció que actuarà com a secretari o secretària, amb veu i vot.  
3. La identitat de les persones que componen el jurat es farà pública en la web de l'INVASSAT www.invassat.gva.es, una vegada publicada la present convocatòria.  
4. En la valoració dels TFM presentats, el jurat tindrà en compte els criteris següents:  
- Aplicació pràctica.  
- Metodologia científica emprada.  
- Caràcter innovador.  
- Caràcter universal.  
5. El jurat queda facultat per a resoldre qualsevol incidència que puga presentar-se en el transcurs de les deliberacions i la seua decisió és inapel·lable, la qual s'adoptarà per majoria simple.  
El jurat es reserva el dret a comprovar el contingut de la documentació justificativa aportada i requerir tota la informació addicional que considere necessària.  
6. El jurat podrà proposar deixar desert qualsevol dels reconeixements mitjançant un acord motivat.  
7. El jurat podrà proposar compartir qualsevol de les reconeixements.  
8. El jurat elevarà proposta de resolució al president de l'INVASSAT.  
9. La resolució de l'adjudicació dels reconeixements de la convocatòria serà publicada el dia de l'atorgament en el Diari Oficial de la Comunitat Valenciana i en la web de l'INVASSAT www.invassat.gva.es.  
10. Els reconeixements són de caràcter honorífic i no comporten dotació econòmica.  
11. La documentació que s'aporte a la convocatòria es considerarà propietat dels candidats i llevat que l'autor faça reserva expressa, la concessió dels reconeixements suposa l'autorització a l'INVASSAT a la seua publicació o difusió total o parcial.  
  
Setena. Acceptació de les bases  
La participació en aquesta convocatòria suposa la total acceptació de les presents bases pels participants.  
  
Huitena. Acceptació dels reconeixements  
La concessió dels reconeixements, si és el cas, implica la seua acceptació prèvia, per part dels autors dels TFM.  
  
Novena. Entrega dels reconeixements  
L'entrega de les reconeixements es realitzarà en un acte públic organitzat per l'INVASSAT i que es publicitarà amb la suficient antelació.